การควบคุมภายใน

คณะกรรมการบริษัท
และผู้บริหารของบริษัททุกท่านได้ตระหนักถึงการทำให้บริษัทมีระบบการกำกับดูแลกิจการที่ดี(Good
Corporate Governance)
รวมทั้งได้เล็งเห็นถึงประโยชน์ของการบริหารจัดการภายในกรอบของการควบคุมภายในที่เพียงพอเหมาะสมกับลักษณะของการดำเนินธุรกรรมด้านต่างๆของบริษัท
มุ่งเน้นที่จะขจัดความเสี่ยงให้เหลือเพียงความเสี่ยงจากระบบหรือสภาวะตลาดโดยรวม
ตามหลักพื้นฐานจากแนวคิดที่ว่าบริษัทดำรงอยู่เพื่อสร้างมูลค่าให้กับผู้มีส่วนได้เสีย
ทั้งนี้บริษัทโดยการบริหารจัดการของคณะกรรมการได้ส่งเสริมการปฏิบัติงานให้เป็นไปตามกฎ
ระเบียบ ข้อบังคับต่างๆของกฎหมายและของบริษัท
เพื่อการนี้บริษัทได้มีการแต่งตั้งคณะกรรมการตรวจสอบให้ปฏิบัติหน้าที่กำกับดูแลตามข้อกำหนดของตลาดหลักทรัพย์

คณะกรรมการตรวจสอบ ได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบปีบัญชี 2554
ได้จัดให้มีการประชุมคณะกรรมการตรวจสอบจำนวน 5 ครั้ง
โดยกรรมการตรวจสอบทุกท่านเข้าร่วมประชุมครบถ้วนทุกครั้ง และเป็นการร่วมประชุมกับผู้บริหาร
ผู้สอบบัญชี และผู้ตรวจสอบภายในตามความเหมาะสม ซึ่งสรุปสาระสำคัญได้ดังนี้

1. สอบทานงบการเงินรายไตรมาสและงบการเงินประจำปี 2554 โดยได้ร่วมประชุมเพื่อสอบถาม
และรับฟัง คำชี้แจงจากผู้สอบบัญชี และผู้อำนวยการฝ่ายบัญชีการเงิน
ในเรื่องความถูกต้องครบถ้วนของงบการเงิน และความเพียงพอในการเปิดเผยข้อมูล
รวมถึงรับทราบข้อสังเกตและข้อเสนอแนะของผู้สอบบัญชี ประจำปี 2554 ซึ่งคณะกรรมการตรวจสอบ
มีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
อีกทั้งรายการที่มีสาระสำคัญได้รับการเปิดเผยและแสดงรายการในงบการเงินและหมายเหตุประกอบงบการเงินแล้วอย่างถูกต้อง
ครบถ้วน และเป็นประโยชน์สูงสุดต่อการดำเนินธุรกิจของบริษัท
และไม่พบว่ามีประเด็นเกี่ยวกับความขัดแย้งทางผลประโยชน์ที่มีนัยสำคัญ

2. สอบทานระบบการควบคุมภายใน เพื่อประเมินความเหมาะสม และประสิทธิผล
ของระบบการควบคุมภายใน อันจะช่วยส่งเสริมให้การดำเนินงานบรรลุตามเป้าหมายที่กำหนดไว้
โดยพิจารณาจากรายงานการตรวจสอบภายในประจำปี 2554 ตามแผนงานที่ได้รับอนุมัติ
ซึ่งครอบคลุมระบบงานที่สำคัญของบริษัทฯ ทั้งนี้ ไม่พบจุดอ่อนหรือข้อบกพร่องที่เป็นสาระสำคัญ

3. สอบทานการตรวจสอบภายใน เพื่อประเมินความมีประสิทธิผล ของหน่วยงานตรวจสอบภายใน
โดยได้พิจารณาภารกิจ ขอบเขตการปฏิบัติงาน หน้าที่ และความรับผิดชอบ ความเป็นอิสระ
อัตรากำลัง และงบประมาณของหน่วยงานตรวจสอบภายใน รวมทั้งได้พิจารณาทบทวนกฎบัตร
งานตรวจสอบภายในให้เหมาะสม
ทันสมัยและสอดคล้องกับคู่มือแนวทางการตรวจสอบภายในของตลาดหลักทรัพย์แห่งประเทศไทย
และได้อนุมัติแผนการตรวจสอบประจำปี ของฝ่ายตรวจสอบภายใน
รวมถึงแผนการฝึกอบรมกรรมการตรวจสอบและบุคลากรตรวจสอบ
ซึ่งคณะกรรมการตรวจสอบมีความเห็นว่า บริษัทฯ มีระบบการตรวจสอบภายในที่เพียงพอ เหมาะสม
และมีประสิทธิผล
รวมทั้งมีการพัฒนาคุณภาพการตรวจสอบทั้งในด้านบุคลากรและการปฏิบัติงานตรวจสอบให้เป็นไปตามมาตรฐานสากลอย่างต่อเนื่อง

4. สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท
รวมถึงการปฏิบัติตามข้อกำหนดของบริษัท และข้อผูกพันที่บริษัท มีไว้กับบุคคลภายนอก
ซึ่งคณะกรรมการตรวจสอบมีความเห็นว่า
ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย ข้อกำหนด และข้อผูกพันที่บริษัท
มีไว้กับบุคคลภายนอก

5. พิจารณาแต่งตั้งผู้สอบบัญชี และค่าตอบแทน ได้ร่วมกับผู้บริหารของบริษัทพิจารณาผลการปฏิบัติงาน
ความเป็นอิสระ ของผู้สอบบัญชี รวมทั้งเสนอชื่อผู้สอบบัญชี และค่าตอบแทน
เพื่อนำเสนอต่อคณะกรรมการบริษัท ให้ขออนุมัติจากที่ประชุมสามัญผู้ถือหุ้นของบริษัท

โดยสรุปในภาพรวมแล้ว คณะกรรมการตรวจสอบ
ได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัท
และมีความเห็นว่า บริษัทมีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายในที่เหมาะสมและมีประสิทธิผล มีการปฏิบัติตามกฎหมาย
ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
โปร่งใส และเชื่อถือได้ รวมทั้ง
มีการพัฒนาปรับปรุงระบบการปฏิบัติงานให้มีคุณภาพดีขึ้นและเหมาะสมกับสภาพแวดล้อมทางธุรกิจอย่างต่อเนื่อง